|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αθήνα, 24/11/2023

**ΔΕΛΤΙΟ ΤΥΠΟΥ**

**Παγκόσμια Ημέρα για την Εξάλειψη της βίας κατά των γυναικών**

Μόνο φέτος στη χώρα μας, δυστυχώς έχουν χάσει τη ζωή τους 13 γυναίκες από τα χέρια των συντρόφων τους. Είναι γεγονός ότι οι γυναικοκτονίες τείνουν να γίνουν μάστιγα της εποχής μας παγκοσμίως. Επιπλέον, καθημερινά σε όλο τον κόσμο, χιλιάδες γυναίκες και κορίτσια υφίστανται βία, φυσική και σωματική κακοποίηση, σεξουαλική και ηθική παρενόχληση στο σπίτι, στο δρόμο, στη δουλειά. **Η 25η Νοεμβρίου καθιερώθηκε από τον ΟΗΕ ως Διεθνής Ημέρα για την Εξάλειψη της Βίας κατά των Γυναικών, μετά από αγώνες και διεκδικήσεις του φεμινιστικού κινήματος.**

Ο δρόμος προς την ισότητα των φύλων για την Ελλάδα είναι μακρύς, καθώς σύμφωνα με έκθεση του Ευρωπαϊκού Ινστιτούτου για την Ισότητα των Φύλων (EIGE) για το 2022, η Ελλάδα βρίσκεται στην τελευταία θέση του χάρτη αναφορικά με τον δείκτη ισότητας. Ειδικότερα στην αγορά εργασίας οι γυναίκες υφίστανται διακρίσεις στην απασχόληση και τις αποδοχές σε σύγκριση με τους άνδρες. Το ποσοστό απασχόλησης των γυναικών εξακολουθεί να είναι σημαντικά χαμηλότερο από εκείνο των ανδρών. Η Ελλάδα παρουσιάζει επίσης την υψηλότερη ετήσια αύξηση στις γυναικοκτονίες, ανάμεσα σε 20 ευρωπαϊκές χώρες.

Ως Εργατικό Κέντρο Αθήνας κάνουμε δική μας υπόθεση τον αγώνα κατά των σεξιστικών διακρίσεων και της έμφυλης βίας στους χώρους δουλειάς. Καλούμε τους συναδέλφους και τις συναδέλφισσες μας να μην κλείνουν τα μάτια στα περιστατικά που συμβαίνουν δίπλα τους. Στηρίζουμε **την εκδήλωση** (συναυλία και πορεία) που διοργανώνει η **ΠΡΩΤΟΒΟΥΛΙΑ ΚΑΤΑ ΤΩΝ ΓΥΝΑΙΚΟΚΤΟΝΙΩΝ** την **Δευτέρα 25 Νοεμβρίου** στην **Πλατεία Κλαθμώνος** στις **17:00μ.μ.**

**Το Δ.Σ.**